








Anexa nr. 3    

            




        la Hotărârea Consiliului Judeţean 
Bistriţa-Năsăud nr. 207/19.12.2017
REGULAMENT

privind stabilirea taxelor speciale percepute de
Consiliul Judeţean Bistriţa-Năsăud și instituții subordonate

pentru funcționarea de servicii publice locale 


 În conformitate cu prevederile art. 30, alin. (1) din Legea nr. 273/2006 privind finanțele publice locale, cu modificările și completările ulterioare, pentru funcționarea unor servicii publice, create în interesul persoanelor fizice sau juridice, consiliile județene aprobă taxe speciale. 

Stabilirea taxelor speciale se efectuează în baza Regulamentului aprobat de autoritățile deliberative,  care stipulează domeniile de activitate, condițiile în care se instituie, modul de organizare  și funcționare a serviciilor publice care au propus taxele respective.
Prin prezentul Regulament s-au reglementat domeniile, condițiile de instituire  și modul de organizare a serviciilor publice din cadrul Consiliului Județean Bistrița-Năsăud  care au propus perceperea de taxe speciale și din cadrul instituțiilor  subordonate Consiliului Județean Bistrița-Năsăud care au formulat propuneri în acest sens.  
Domeniile în care se instituie taxele speciale se referă la prestarea de servicii privind eliberarea de acorduri/autorizații care intră în sfera drumurilor județene și prestarea de servicii la cerere de către instituții aflate în subordonarea Consiliului Județean Bistrița-Năsăud.
CAPITOLUL I
I.1. Condițiile privind instituirea taxelor speciale pentru funcționarea Servciului administrare drumuri, lucrări publice din cadrul Consiliului Județean Bistrița-Năsăud:
În conformitate cu prevederile art. 22 din Ordonanța Guvernului nr. 43/1997, privind regimul drumurilor, republicată, cu modificările și completările ulterioare, administrarea drumurilor judeţene se asigură de către consiliile judeţene.
La nivelul Consiliului Județean Bistrița-Năsăud administrarea drumurilor județene se realizează prin Direcția tehnică, investiții, lucrări publice - Serviciul administrare drumuri, lucrări publice.
Potrivit prevederilor art. 46 din Ordonanţa Guvernului nr. 43/1997 privind regimul drumurilor, republicată, cu modificările și completările ulterioare, pentru realizarea sau amplasarea în zona drumului public a panourilor publicitare, a oricăror construcţii sau activităţi comerciale, căi de acces, amenajări sau instalaţii în orice scop, fără a periclita siguranţa circulaţiei, sunt obligatorii, pe lângă autorizaţia de construire, după caz, acordul prealabil şi autorizaţia de amplasare şi/sau de acces în zona drumului public, emise de administratorul drumului respectiv.
Pentru utilizarea amprizei şi a zonei de siguranţă a drumurilor publice prin amplasarea supraterană sau subterană a unor construcţii, instalaţii şi/sau panouri publicitare, prin executarea de căi de acces la drumul public, potrivit art. 47 alin. (7) din Ordonanţa Guvernului nr. 43/1997 privind regimul drumurilor, republicată, administratorul drumului aplică tarife de utilizare şi acces în zona drumului.
Astfel, pentru asigurarea respectării prevederilor legale se instituie la nivelul Consiliului Județean Bistrița-Năsăud taxe speciale pentru funcționarea Servciului administrare drumuri, lucrări publice, structură în competența căruia se află eliberarea acordurilor prealabile și a autorizațiilor privind amplasarea și execuția unor obiective în zona drumurilor județene.

Taxele prevăzute de prezentul regulament se constituie ca venituri proprii ale Consiliului Județean Bistrița-Năsăud și se vor utiliza pentru proiectarea, administrarea, exploatarea, întreţinerea, repararea şi modernizarea drumurilor publice.
I.2. Modul de organizare și funcționare a Serviciului administrare drumuri, lucrări publice din cadrul Consiliului Județean Bistrița-Năsăud:    
 Serviciul administrare drumuri, lucrări publice este structură funcțională a Direcției tehnice, investiții, lucrări publice din cadrul Consiliului Județean Bistrița-Năsăud, pentru funcționarea căruia se instituie taxe speciale.
Pentru eliberarea de acorduri/autorizații persoanele fizice sau juridice, interesate depun la Registratura Consiliului Județean Bistrița-Năsăud o solicitare scrisă. 
După înregistrare, solicitarea se repartizează Serviciului administrare drumuri, lucrări publice, care are obligația analizării și rezolvării documentului, în conformitate cu prevederile legale în vigoare.
Eliberarea acordurilor și autorizațiilor se realizează de către Consiliului Județean Bistrița-Năsăud - Serviciul administrare drumuri, lucrări publice, în termen de 30 de zile calendaristice de la data depunerii cererii și actelor necesare, iar în regim de urgență în termen de 3 (trei) zile lucrătoare când se vor percepe taxe majorate cu 50% față de cele aprobate.

Taxele se percep persoanelor fizice și juridice care au obligația de a solicita autorizație/acord.

Taxele se percep și în cazurile în care se solicită prelungirea autorizației de amplasare a panourilor publicitare.
Acordul/autorizația se emit pentru o anumită funcție a obiectivului. La schimbarea funcției sau destinației, beneficiarul este obligat să obțină aprobarea administratorului drumului pentru noua situație.
La eliberarea autorizaţiei de amplasare şi/sau acces în zona drumului conform art. 46 alin. (10) din Ordonanţa Guvernului nr. 43/1997 privind regimul drumurilor, republicată , se va încheia un contract de utilizare şi acces în zona drumului, pentru utilizarea amprizei şi a zonei de siguranţă, prin amplasarea supraterană sau subterană a unor construcţii instalaţii şi/sau panouri publicitare, prin amenajarea de căi de acces la drumul public, cu amenajările aferente.
Taxele se calculează de către Serviciul administrare drumuri, lucrări publice din cadrul Direcției tehnice, investiții, lucrări publice, în funcție de natura obiectivului care urmează să fie amplasat în zona drumurilor județene.  

Taxele pentru eliberarea acordurilor prealabile și a autorizațiilor privind amplasarea și execuția unor obiective în zona drumurilor județene, se achită în numerar la caseria Consiliului Județean Bistrița-Năsăud sau prin ordin de plată în contul deschis la Trezoreria Municipiului Bistrița, anticipat efectuării serviciului, pe baza dispoziției de plată întocmită de salariații responsabili din cadrul Direcției tehnice, investiții, lucrări publice – Serviciul administrare drumuri, lucrări publice.

Taxa de utilizare a zonei drumului, va fi plătită de utilizator începând cu data demarării lucrărilor acceptate în zona drumului, în baza contractului încheiat între administrator şi utilizator.
Perceperea taxelor speciale se  realizează în conformitate cu Normele specifice privind realizarea sau amplasarea în zona drumurilor publice de interes judeţean a panourilor publicitare, a oricăror construcţii sau activităţi comerciale, căi de acces, amenajări sau instalaţii în orice scop.
Veniturile realizate din încasarea acestor taxe se vor utiliza pentru proiectarea, administrarea, exploatarea, întreţinerea, repararea şi modernizarea drumurilor publice.
        Scutiri 

Taxele pentru eliberarea acordurilor prealabile și a autorizațiilor privind amplasarea și execuția unor obiective în zona drumurilor județene nu se datorează de către aşezămintele de cult şi instituţiile publice bugetare, de asemenea pentru construcţia de locuinţe acestea se reduc cu 50 %.
Sunt scutite de la plata taxelor de utilizare, lucrările amplasate în zona de protecţie, reţelele care asigură, total sau parţial pentru consumul casnic serviciile de utilităţi publice de apă, canalizare, gaze, electricitate, exclusiv racordurile şi branşamentele, amplasate în ampriză şi în zona de siguranţă, de asemenea sunt scutite de la plată, racordurile şi branşamentele până la utilizatorii persoane fizice, conform 47 alin. (9) din Ordonanţa Guvernului nr. 43/1997 privind regimul drumurilor, republicată
CAPITOLUL II

II.1. Condițiile privind instituirea taxelor speciale pentru funcționarea Serviciului de pregătire și perfecționare artistică –”Școala de Arte și Meserii”  din cadrul Centrului Județean pentru Cultură Bistrița-Năsăud:
 Pentru păstrarea și însușirea meșteșugurilor tradiționale, precum și pentru dezvoltarea aptitudinilor artistice, în cadrul Centrului Județean pentru Cultură Bistrița-Năsăud funcționează Serviciul de pregătire și perfecționare artistică – ”Școala de arte și meserii”.

 Activitatea desfășurată în cadrul serviciului are profil de învățământ  organizând cursuri de lungă și scurtă durată, respectiv 4 ani și 2 ani. Pentru organizarea cursurilor se percep taxe de școlarizare.
II.2. Modul de organizare și funcționare a Serviciului de pregătire și perfecționare artistică – ”Școala de Arte și Meserii”  din cadrul Centrului Județean pentru Cultură Bistrița-Năsăud:
Serviciul de Pregătire și Perfecționare Artistică – ”Școala de Arte și Meserii” funcționeză în cadrul Centrului Județean pentru Cultură Bistrița-Năsăud, serviciile prestate adresându-se pentru toate categoriile de vârstă. 
Serviciul are profil învățământ, predarea cursurilor fiind asigurată de personal de specialitate, profesori și instructori. Disciplinele pentru care se organizează cursurile se stabilesc în funcție de numărul de solicitanți.    
Taxele de frecvență la cursurile de pregătire artistică din cadrul Centrului Județean pentru Cultură Bistrița-Năsăud – Serviciul de Pregătire și Perfecționare Artistică – ”Școala de Arte și Meserii” se datorează de persoanele fizice care doresc să urmeze cursuri de pregătire artistică și de însușire a meșteșugurilor tradiționale.
Acceptarea cursanților se realizează pe baza unei solicitări scrise și în urma desfășurării unei probe de aptitudini, funcție de specificul cursului.
Cursurile urmate în cadrul Serviciului de Pregătire și Perfecționare Artistică – ”Școala de Arte și Meserii” se finalizează cu Diplomă de absolvire.
Plata cursurilor se realizează în 3 (trei) rate pe parcursul unui an școlar.

Urmărirea și evidența serviciilor pentru care se percep taxe speciale se  realizează de către - Serviciul de Pregătire și Perfecționare Artistică – ”Școala de Arte și Meserii” prin salariați desemnați.
Taxele de școlarizare încasate se constituie venituri la bugetul  Centrului Județean pentru Cultură Bistrița-Năsăud, fiind utilizate pentru asigurarea cheltuielilor curente ale Serviciul de Pregătire și Perfecționare Artistică – ”Școala de Arte și Meserii”. 

Scutiri 
La taxele speciale percepute pentru activităţi de pregătire artistică desfăşurate de Serviciul Pregătire şi Perfecţionare Artistică – ”Şcoala de Arte şi  Meserii” în cazul în care există solicitări din cadrul aceleaşi familii (cursanţi copii) acestea se reduc cu 30 % pentru al doilea copil şi cu 50% pentru următorii doritori din aceeaşi familie.
Persoanele cu handicap care în urma testării aptitudinilor artistice au fost declaraţi admişi, beneficiază de gratuitate. 
CAPITOLUL III

Condițiile privind instituirea unor taxe speciale pentru funcționarea Centrului Cultural ”Dacia” din cadrul Centrului Județean pentru Cultură  Bistriţa-Năsăud:
III.1.Condițiile privind instituirea taxelor speciale 

 Pentru asigurarea accesului cetățenilor județului Bistrita-Năsăud la spectacolele organizate în cadrul sălii de spectacole și vizionarea de proiecții cinematografice în cadrul Centrului Cultural ”Dacia” care funcționează ca serviciu în structura Centrului Județean pentru Cultură Bistrița-Năsăud, se propune instituirea unor taxe speciale care să asigure susținerea financiară a activităților desfășurate. 

În cadrul centrului funcționeză două săli, respectiv: Sala de spectacole ”Valeria Peter Predescu” și sala de cinema ”Adrian Pintea”. 

III.2. Modul de organizare și funcționare a Centrului Cultural ”Dacia” din cadrul Centrului Județean pentru Cultură Bistrița-Năsăud:

Serviciul Centrul Cultural “Dacia” este o structură care funcționeză în cadrul Centrului Județean pentru Cultură Bistrița-Năsăud și îndeplinește rolul de promovare, în special, a producțiilor cinematografice și de spectacol.


Serviciul Cultural “Dacia” inițiază și desfășoară proiecte în domeniul educației permanente promovând următoarele principii:

· libertate de creație, de exprimare artistică și de comunicare publică a spectacolelor de diferite genuri și a filmelor cinematografice;

· calitatea producțiilor cinematografice;

· primordialitatea valorii artistice în cadrul selecției și promovării proiectelor cinematografice;

· desfășurarea unor programe atractive intereselor și preocupărilor, de petrecere a timpului liber ale populației.

    Serviciul Centrul Cultural ”Dacia” are următoarele obiective specifice urmărind cu consecvenţă:

    
a) organizarea şi desfăşurarea de activităţi cultural-artistice şi de educaţie permanentă;

    
b) conservarea şi transmiterea valorilor morale, artistice şi tehnice ale comunităţii locale, ale patrimoniului cultural naţional şi universal;

    
c) organizarea sau susţinerea formaţiilor artistice de amatori, de concursuri şi festivaluri, inclusiv a participării formaţiilor la manifestări culturale interjudeţene, naţionale şi internaţionale; stimularea creativităţii şi talentului;

    
d) organizarea sau susţinerea activităţii de documentare a expoziţiilor temporare, elaborarea de monografii şi lucrări de educaţie civică şi informare a publicului;

    
e) difuzarea de filme artistice şi documentare;

    
f) organizarea cercurilor ştiinţifice şi tehnice, de artă populară, plastică şi de gospodărie ţărănească;

    
g) organizarea şi desfăşurarea cursurilor de formare profesională continuă.

Pentru îndeplinirea obiectivelor sale Serviciul Centrul Cultural “Dacia” are următoarele atribuţii principale:

    
a) organizează şi desfăşoară activităţi de educaţie permanentă;

    
b) organizează şi desfăşoară activităţi cultural-artistice;

    
c) promovează obiceiurile şi tradiţiile populare specifice zonei, precum şi creaţia populară contemporană locală;

   
d) organizează şi desfăşoară activităţi, proiecte şi programe de conservare şi transmitere a valorilor morale, artistice şi tehnice ale comunităţii locale şi/sau aparţinând patrimoniului naţional şi universal;

    
e) organizează şi/sau susţine formaţiile artistice de amatori, organizează concursuri şi festivaluri folclorice, susţine participarea formaţiilor la manifestări culturale la nivel local, zonal sau naţional;

    
f) propune centrului judeţean pentru conservarea şi promovarea culturii tradiţionale obiceiuri, tradiţii, creaţii populare, valori ale patrimoniului cultural naţional ce trebuie protejate;

    
g) organizează şi/sau susţine participarea la expoziţii temporare sau permanente, elaborează monografii şi lucrări de prezentare turistică;

    
h) difuzează filme artistice şi documentare;

    
i) organizează cercuri ştiinţifice şi tehnice, de artă populară şi de gospodărie ţărănească; desfăşoară activităţi turistice, agroturistice, de turism cultural şi tehnico-aplicative în cadrul unor cercuri ştiinţifice, tehnice şi formaţii/ansambluri artistice;

    
j) organizează şi desfăşoară cursuri de educaţie civică şi de formare profesională continuă proprii sau prin universităţile populare rurale;

    
k) asigură participarea la proiecte şi schimburi culturale interjudeţene, naţionale şi internaţionale;

    
l) alte activităţi în conformitate cu obiectivele instituţiei şi cu respectarea dispoziţiilor legale în vigoare.

Activitatea Centrului Cultural ”Dacia” se susține pe lângă subvențiile asigurate de Consiliul Județean Bistrița-Nasăud și din taxele achitate de persoanele care participă la evenimentele organizate la nivelul centrului. 

Încasarea taxelor se realizează din vânzarea biletelor pentru vizionarea producțiilor cinematografice, vânzarea biletelor pentru participarea la spectacolele organizate în sala de spectacole de către Centrul Județean pentru Cultură Bistrița-Năsăud, taxe percepute pentru închirierea sălii de spectacole ”Valeria Peter Predescu”.  Urmărirea, evidența și contabilizarea acestora se realizează de către  Centrul Județean pentru Cultură Bistrița-Năsăud, prin salariații desemnați în acest sens.

Taxele încasate se constituie venituri la bugetul  Centrului Județean pentru Cultură Bistrița-Năsăud, fiind utilizate pentru asigurarea cheltuielilor curente ale Centrului Cultural ”Dacia”. 

Numărul de persoane necesar pentru efectuarea unei proiecţii cinematografice în Cinematograful „Adrian Pintea” este de minim 20.

CAPITOLUL IV
DISPOZIȚII FINALE
Taxele speciale se încasează numai de la persoanele fizice şi juridice care beneficiază de serviciile solicitate conform domeniilor prezentate mai sus. 
Instituțiile publice din subordinea Consiliului Județean Bistrița-Năsăud pot încheia, potrivit prezentului Regulament, la solicitarea altor instituții publice, protocoale în baza cărora își vor putea desfășura activitatea de informare/prevenire, cu respectarea mesajului de interes public.
Taxele speciale, instituite potrivit prevederilor prezentului Regulament se constituie venituri ale bugetului  Consiliului Judeţean Bistrița-Năsăud, respectiv ale bugetului  Centrului Județean pentru Cultură Bistrița-Năsăud, utilizate pentru asigurarea funcționalității serviciilor. 

Cuantumul  taxelor speciale este în lei și se stabileşte anual. 

Taxele speciale pot fi stabilite numai pentru serviciile și activitățile prevăzute de prezentul regulament, care poate fi modificat prin hotărâre a Consiliului Judeţean Bistrița-Năsăud.
 După aprobarea de către Consiliului Judeţean Bistrița-Năsăud, hotărârea va fi adusă la cunoştinţa publică prin publicare la sediul Consiliului Judeţean Bistrița-Năsăud, pe pagina de internet sau în presă, potrivit prevederilor legale.

Împotriva hotărârii de aprobare a taxelor speciale, persoanele interesate pot face contestație în termen de 15 zile de la afișarea sau publicarea acestora. În situația primirii de contestații, după expirarea termenului de publicare,  Consiliului Judeţean Bistrița-Năsăud se întrunește și deliberează.
Prevederile prezentului Regulament se completează cu dispoziţiile legale în vigoare.
----------
B.D.F./P.G./3 ex.

